钦定古今图书集成/明伦汇编/氏族典/第229卷 > 杨徽之
## 钦定古今图书集成/明伦汇编/氏族典/第229卷 > 杨徽之

按《宋史杨徽之传》：“徽之字仲猷，建州浦城人。祖郜，仕
闽为义军校。父澄，终蒲城令。徽之幼刻苦为学。周显
德中，举进士，历著作佐郎、右拾遗。乾德初，出为天兴
令。蜀平，移峨眉令，复为著作佐郎、知全州，就迁左拾
遗、右补阙。太平兴国初代还，迁侍御史，转库部员外
郎，历迁刑、兵二部郎中。端拱初，拜左谏议大夫，出知”
许州。入判史馆事，加修撰。未几，改判集贤院。时刘昌
言拔自下位，不逾时参掌机务。童俨为右计使，欲倾
昌言代之，尝谓徽之曰：“上遇张洎、钱若水甚厚，旦夕
将大用。”有直史馆钱熙者，与昌言厚善，诣徽之，徽之
语次及之，遽以告昌言。昌言以告洎，洎谓徽之遣熙
构飞语中伤，已遂白上。上怒，出徽之为山南东道行
军司马，未行，改镇安军行军司马。真宗尹京，召为左
谏议大夫，充开封府判官，迁给事中。即位，拜工部侍
郎、枢密直学士。咸平初，加礼部侍郎。二年春，以衰疾
求解近职，改兵部。是秋，特置翰林侍读学士，命与夏
侯峤、吕文仲并为之。明年春，卒，年八十，赠兵部尚书。
徽之纯厚清介，守规矩，尚名教，尤疾非道以干进者。
酷好吟咏，每对客论诗，终日忘倦。既没，有《集》二十卷。